**Denne information er til dig, der har fået tilbudt behandling med lægemidlet Enbrel (etanercept)**

**Hvad er Enbrel?**

Enbrel er et biologisk lægemiddel til behandling af sygdomme som leddegigt, psoriasisgigt og psoriasis.

**Enbrel tilbydes til**

Voksne patienter med svær psoriasis, hvor behandling med andre lægemidler, incl. lysbehandling og Methotrexat er utilstrækkelig eller ikke tåles.

Enbrel kan desuden anvendes til børn i alderen fra 7 år.

**Hvordan virker Enbrel?**

TNF-alfa er et signalstof, som kan være en nyttig del af vores immunforsvar, men som også medvirker

til udvikling af betændelseslignende forandringer hos personer med psoriasis og psoriasisgigt. Hos personer

med psoriasis findes der et overskud af TNF-alfa i huden. Dette fører til mange af de symptomer, som er

typiske for sygdommen.

Enbrel er en kunstig fremstillet udgave af den TNF-modtager molekyler (receptorer), som forekommer naturligt

hos mennesket. TNF-modtagermolekyler indgår i immunforsvaret og binder sig til TNF-alfa. Ved at behandle

med TNF-modtagermolekyler mindskes symptomerne i både hud og led.

**Hvordan anvendes Enbrel?**

Enbrel tages som en indsprøjtning i underhuden en til to gange ugentlig.

Din læge eller sygeplejerske vil lære dig, hvordan du foretager indsprøjtningerne.

**Hvor hurtigt virker Enbrel?**

Virkningen indtræder i løbet af få uger, men er først maksimal efter ca. 12-24 uger. Behandlingen stoppes

hvis der ikke er sket tilstrækkelig forbedring af dine hud- og/eller ledsymptomer efter 12-24 uger.

Hvis behandlingen stoppes,kommer psoriasis sædvanligvis tilbage i løbet af nogle uger.

**Hvilke bivirkninger kan forekomme?**

Din læge vil fortælle dig om bivirkningerne ved Enbrel behandling, inden du starter.

Nedenfor er nævnt nogle af de ting du skal være mest opmærksom på.

Den hyppigste bivirkning ved behandling med Enbrel er en let lokal hudreaktion, dér hvor medicinen sprøjtes

ind.

Ligesom andre biologiske lægemidler påvirker Enbrel dit immunforsvar. .Derfor skal du være særlig opmærksom på dit velbefindende, og om du evt. har feber.

Har du mistanke om en infektion, skal du kontakte din hudlæge eller din praktiserende læge. Alt efter infektionens

alvorlighed kan en midlertidig pause i behandlingen være nødvendig.

Der er set enkelte tilfælde af tuberkulose under Enbrelbehandling. Derfor vil du blive undersøgt for tuberkulose inden behandlingens start.

Enbrel er et relativt nyt lægemiddel. Derfor er der endnu begrænset erfaring. Der er ingen holdepunkter for, at risikoen for kræft er øget.

**Før behandlingen**

Før behandlingen startes, skal der tages blodprøver, urinprøve, røntgenbillede af lungerne samt undersøges for

tuberkulose og andre infektioner.

**Start af behandling med Enbrel**

Sygeplejersken vil lære dig, hvordan behandlingen foregår. Du skal bl.a. lære at indsprøjte medicinen. Hvis du

ikke kan stikke dig selv, kan en pårørende måske lære det. Du kan også få hjælp fra en hjemmesygeplejerske

eller egen læge til indsprøjtning af medicinen.

**Kontrol af behandlingen**

Efter opstart skal du gå til kontrol ca. hver 3 måned. Hver gang vurderes virkning og evt. bivirkninger. Ligeledes

tages en blodprøve. Alle psoriasispatienter i behandling med Enbrel og andre biologiske lægemidler registreres

i en database.

**Udlevering af Enbrel**

Enbrel er meget dyrt. På hospitalsafdelinger udleveres medicinen. Hvis du er patient i speciallægepraksis

søger hudlægen om tilskud til Enbrel, som herefter udskrives på recept og købes på apoteket.

Du får udleveret en køletaske ved første medicinudlevering, da Enbrel skal opbevares ved 2-8 ºC. Køletasken

skal medbringes ved efterfølgende medicinudlevering.

**Vaccinationer**

Levende vacciner bør ikke gives samtidig med Enbrel. Ikke-levende vacciner (eks. mod influenza)

kan gives, men virkningen er muligvis nedsat. Det anbefales at man under behandlingen får den årlige influenza vaccination hos egen læge.

Hos børn bør det sædvanlige vaccinationsprogram være gennemført inden behandlingsstart.

**Graviditet og amning**

Gravide og ammende bør ikke anvende Enbrel, da der ikke findes tilstrækkelig data om brugen af Enbrel hos gravide kvinder. Ligeledes skal graviditet og amning undgås i en måned efter behandlingsophør.

**Er der problemer ved operation?**

Ved visse operationer er der øget risiko for infektion. Derfor skal din hudlæge kontaktes forud

for planlagt operation med henblik på evt. behandlings pause.

Udarbejdet af Dansk Dermatologisk Selskab, 2013